《数日春物甚丽坐阅岁华偶成古句》
宋代·程俱

东皇驾苍龙，超忽了八区。清明风从冰轮际，转入厚地潜嘘嚅。

风行无间寂无迹，但见动植咸照苏。赩如醇醪入花骨，冻块一一成丰腴。

花光照空日色醉，天宇荡滉青莲敷。烂霞涨渌万堆雪，剪刻不用施铅朱。

铜丸昼漏五十刻，衔烛缓辔经天衢。游人正与春物竞，汲汲磨蚁同驰驱。

固知一气共舒惨，机关默动非人须。孰居无事主张是，绣黼万象归无馀。

青黄赤白岂有意，应见略似摩尼珠。区中代谢未有极，故自有物无荣枯。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。